Politiek en Altrad kan Lions Ackermann kosJohan Ackemann voor `n wedstryd (Foto lionsrugby.co.za) Politiek en die dik-dik beurs van die Siriër Mohed Altrad kan die deurslag gee in die Lions-afrigter, Johann Ackermann, se besluit om ʼn aanbod te aanvaar om in Engeland af te rig. Die vraag ontstaan voorts of hy sy vertroude luitenante Swys de Bruin en JP Ferreira sal saamneem as hy besluit om die skuif te maak om die hoofafrigter van die Engelse Premierligaklub Gloucester te word. Dit sal ook nie vreemd opval as hy boonop ʼn paar van die Lions se uitblinkers saam met hom neem nie. Twee sake waaraan Ackermann gewis deeglike oorweging sal skenk, is hoe lank hy nog die politieke inmenging met spankeuse op meriete in Suid-Afrika kan verduur, en dan in watter mate die rugsteun van die skatryk Altrad hom kan bystaan om Gloucester se glorie van tien jaar gelede te herwin toe hy twee keer opeenvolgens die Premierliga gewen het. Altrad, die eienaar van Montpellier in die Franse Top14-liga, is goed op pad om die meerderheidsaandeel in Gloucester te bekom. Sy persoonlike fortuin word deur die tydskrif Forbes op sowat R22 miljard gestel, en dis welbekend dat hy nie huiwer om sy hand diep in sy sak te steek om Montpellier ʼn krag in Franse rugby te maak nie. Nuwe uitdagings bied altyd ʼn geelwortel aan afrigters, en `n Altrad-Ackermann-vennootskap by Gloucester lyk nogal na iets wat goeie vrug kan dra.